Broj: 711-I-1866-M-124/21-02-19

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. I 98/19., u daljnjem tekstu: ZSSI), **na zahtjev dužnosnice Petre Radić, općinske načelnice Općine Podgora, za davanjem mišljenja Povjerenstva,** na 145. sjednici, održanoj dana 15. listopada 2021.g., daje sljedeće

**MIŠLJENJE**

**Dužnosnica Petra Radić, sukladno odredbama ZSSI-a, može istovremeno uz obnašanje dužnosti općinske načelnice biti i predsjednica turističkih zajednica Općine Podgora.**

Obrazloženje

Zahtjev za davanjem mišljenja Povjerenstva podnijela je dužnosnica Petra Radić, općinska načelnica Općine Podgora. Zahtjev je u Povjerenstvu zaprimljen 7. listopada 2021. pod poslovnim brojem 711-U-4971-M-124/21-01-4, povodom kojeg se vodi predmet broj M-124/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je Petra Radić općinska načelnica Općine Podgora od 7. lipnja 2021.g. te je stoga ista dužna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za mišljenjem navodi kako se na području Općine Podgora nalaze tri turističke zajednice i to jedna turistička zajednica općine i dvje turističke zajednice mjesta te postavlja upit smije li i mora li biti predsjednica svih triju zajednica ili može nekoga imenovati na navedene pozicije.

Odredbom članka 5. Zakona o turističkim zajednicama i promicanju hrvatskog turizma( „Narodne novine“, broj 52/19 i 42/20) propisano je područje za koje se osniva turistička zajednica te se navodi da sustav turističkih zajednica, organiziranih po modelu destinacijske menadžment organizacije, u smislu ovoga Zakona čine:

1) lokalna turistička zajednica osnovana kao lokalna destinacijska menadžment organizacija za područje jedne ili više jedinica lokalne samouprave, otoka, rivijere ili slične prostorne cjeline

2) regionalna turistička zajednica osnovana kao regionalna destinacijska menadžment organizacija za područje jedne ili više jedinica područne (regionalne) samouprave

3) Turistička zajednica Grada Zagreba za područje Grada Zagreba

4) Hrvatska turistička zajednica za područje Republike Hrvatske.

Nadalje, u istom članku navodi se i da kada se turističke zajednice iz stavka 1. točke 1. ovoga članka osnivaju za područje više jedinica lokalne samouprave, dužne su voditi se načelom teritorijalne pripadnosti istoj regionalnoj turističkoj zajednici, a kada se turističke zajednice iz stavka 1. točaka 1. i 2. ovoga članka osnivaju za područje više jedinica lokalne odnosno područne (regionalne) samouprave, dužne su voditi se načelom prostorno funkcionalne cjelovitosti te mogućnostima financiranja za ostvarivanje zadaća turističke zajednice.

Nadalje, člankom 20. istog Zakona propisano je da predsjednik turističke zajednice predstavlja turističku zajednicu, a da dužnost predsjednika lokalne i regionalne turističke zajednice obnaša općinski načelnik ili gradonačelnik odnosno župan, ovisno o jedinici lokalne odnosno područne (regionalne) samouprave za područje koje je turistička zajednica osnovana. Nadalje, navodi se i da dužnost predsjednika lokalne i regionalne turističke zajednice može obnašati i osoba koju, iz redova članova turističke zajednice, odredi općinski načelnik ili gradonačelnik odnosno župan, ovisno o jedinici lokalne odnosno područne (regionalne) samouprave za područje za koje je turistička zajednica osnovana. Osoba koju odredi općinski načelnik ili gradonačelnik odnosno župan može obnašati dužnost predsjednika lokalne i regionalne turističke zajednice samo u vremenu trajanja mandata općinskog načelnika ili gradonačelnika odnosno župana od strane kojeg je određena.

Nadalje, člankom 71. istog Zakona propisano je da su postojeće turističke zajednice mjesta, općina ili gradova, turističke zajednice područja i turističke zajednice iz članka 60. Zakona o turističkim zajednicama i promicanju hrvatskog turizma (»Narodne novine«, br. 152/08.) dužne uskladiti svoje akte i ustrojstvo s odredbama ovoga Zakona koje se odnose na lokalne turističke zajednice u roku od deset mjeseci od dana stupanja na snagu ovoga Zakona.

Slijedom navedenog, a budući da je temeljem odredbi Zakona o turističkim zajednicama i promicanju hrvatskog turizma propisano tko može obnašati dužnost predsjednika lokalne urističke zajednice Povjerenstvo zaključuje kako se navedena funkcija ne smatra drugom javnom dužnosti, odnosno ne dovodi do povrede članka 12. i 13. ZSSI-a.

Stoga, Povjerenstvo ističe kako odredbama ZSSI-a nije zabranjeno da dužnosnica uz obnašanje dužnosti općinske načelnice Općine Podgora ujedno i obnaša funkciju predsjednice turističkih zajednica na području Općine.

U odnosu na upit dužnosnice mora li obnašati navedene funkcije, Povjerenstvo istu upućuje da se obrati Ministarstvu turizma i sporta kao tijelu nadležnom za tumačenje odredbi Zakona o turističkim zajednicama i promicanju hrvatskog turizma( „Narodne novine“, broj 52/19 i 42/20).

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur

Dostaviti:

1. Dužnosnica Petra Radić, elektronička dostava
2. Objava na internetskoj stranici Povjerenstva
3. Pismohrana